ܒܘܼܬ ܘܲܥܕܹ̈ܐ ܚܲܕܬܹ̈ܐ

ܡܘܿܕܝܼ ܝܢܵܐ ܒܵܬܲܝ̈ ܐܵܣܝܘܼܬܵܐ ܕܝܼܠܵܢܵܝܹ̈ܐ؟

ܒܵܬܲܝ̈ ܐܵܣܝܘܼܬܵܐ ܕܝܼܠܵܢܵܝܹ̈ܐ ܝܼܢܵܐ ܒܵܬܲܝ̈ ܐܵܣܝܘܼܬܵܐ ܐܲܝܟܵܐ ܕܡܵܨܝܼܬܘܿܢ ܕܚܵܙܝܼܬܘܿܢ ܐܵܣܝܹ̈ܐ ܕܝܼܠܵܢܵܝܹ̈ܐ، ܦܲܠܵܚܹ̈ܐ ܕܐ݇ܣܝܼܪܹܐ ܝܢܵܐ ܒܚܘܼܠܡܵܢܵܐ ܝܲܢ ܝܵܨܘܿܦܝܵܬܹ̈ܐ ܒܘܼܬ ܚܲܕ ܩܸܛܪܵܐ ܕܚܘܼܠܡܵܢܵܐ ܦܪܝܼܫܵܐ. ܒܸܕ ܣܵܢܩܝܼܬܘܿܢ ܠܚܕܵܐ ܐܸܓܲܪܬܵܐ ܕܡܲܦܫܲܛܬܵܐ (referral) ܡ̣ܢ ܐܵܣܝܵܘܟ݂ܘܿܢ ܓܵܘܵܢܵܝܵܐ (GP) ܝܲܢ ܐܵܣܝܵܘܟ݂ܘܿܢ ܕܒܲܝܬܘܼܬܵܐ، ܝܲܢ ܡ̣ܢ ܚܲܕ ܦܲܠܵܚܵܐ ܐ݇ܚܹܪ݇ܢܵܐ ܕܡܲܣܲܡܬܵܐ ܕܒܵܠܵܐ ܠܚܘܼܠܡܵܢܵܐ ܗܵܕܟ݂ܵܐ ܕܡܵܨܝܼܬܘܿܢ ܕܚܵܙܝܼܬܘܿܢ ܠܹܗ ܚܲܕ ܐܵܣܝܵܐ ܕܝܼܠܵܢܵܝܵܐ. ܒܵܬܲܝ̈ ܐܵܣܝܘܼܬܵܐ ܕܝܼܠܵܢܵܝܹ̈ܐ ܐܵܦ ܦܝܼܫܹܐ ܝܢܵܐ ܩܸܪܝܹܐ ܒܵܬܲܝ̈ ܐܵܣܝܘܼܬܵܐ ܕܡܲܪ̈ܥܵܢܹܐ ܠܵܐ ܕܡܝܼܟ݂ܹܐ ܓܵܘ ܒܹܝܬ ܟܪ̈ܝܼܗܹܐ (‘outpatient’ clinics).

ܡܘܿܕܝܼ ܟܹܐ ܗܵܘܹܐ ܒܡܸܬܚܵܐ ܕܚܲܕ ܘܲܥܕܵܐ ܕܒܹܝܬ ܐܵܣܝܘܼܬܵܐ؟

ܚܲܕ ܐܵܣܝܵܐ ܕܝܼܠܵܢܵܝܵܐ، ܚܲܕ ܦܲܠܵܚܵܐ ܕܐ݇ܣܝܼܪܵܐ ܝܠܹܗ ܒܚܘܼܠܡܵܢܵܐ ܝܲܢ ܚܕܵܐ ܝܵܨܘܿܦܬܵܐ ܒܸܕ ܗܲܡܙܸܡܝܼ ܥܲܡܵܘܟ݂ܘܿܢ ܒܘܼܬ ܚܘܼܠܡܵܢܵܘܟ݂ܘܿܢ. ܚܲܕܟܡܵܐ ܓܵܗܹ̈ܐ ܒܲܠܟܵܐ ܕܚܵܙܝܼܬܘܿܢ ܬܪܹܝܢ ܝܲܢ ܬܠܵܬܵܐ ܚܲܒܝܼܪܹ̈ܐ ܕܚܘܼܠܡܵܢܵܐ. ܐܵܢܝܼ ܒܲܠܟܵܐ ܕܡܲܪܝܸܙܝܼ ܨܲܚܨܵܝܵܬܹ̈ܐ ܩܵܐܠܵܘܟ݂ܘܿܢ ܝܲܢ ܚܕܵܐ ܕܲܪܡܲܢܬܵܐ ܐ݇ܚܹܪ݇ܬܵܐ. ܡܵܨܝܼܬܘܿܢ ܕܐܵܟ݂ܠܝܼܬܘܿܢ ܝܲܢ ܕܫܵܬܝܼܬܘܿܢ ܡ̣ܢ ܩܵܕ݇ܡ ܘܲܥܕܵܘܟ݂ܘܿܢ، ܫܒ݂ܘܿܩ ܡ̣ܢ ܐܝܼܡܵܢ ܕܐܲܚܢܲܢ ܐܵܡܪܲܚ ܠܵܘܟ݂ܘܿܢ ܕܠܵܐ ܐܵܟ݂ܠܝܼܬܘܿܢ ܝܲܢ ܫܵܬܝܼܬܘܿܢ.

ܡܘܿܕܝܼ ܐܸܢ ܠܹܐ ܡܵܨܸܝܢ ܕܐܵܬܸܝܢ ܠܘܲܥܕܝܼ؟

ܐܸܢ ܒܲܣܡܵܐܠܵܘܟ݂ܘܿܢ ܡܲܕܥܝܼܬܘܿܢ ܠܲܢ ܐܲܝܟ݂ ܟܡܵܐ ܓ̰ܲܠܕܹܐ ܕܡܸܬܡܲܨܝܵܢܬܵܐ ܝܠܵܗ̇ ܐܸܢ **ܠܹܐ ܡܵܨܝܼܬܘܿܢ** **ܕܐܵܬܝܼܬܘܿܢ**. ܡܵܨܝܼܬܘܿܢ ܕܡܲܚܒܸܪܝܼܬܘܿܢ ܠܲܢ ܠܒܲܛܘܼܠܹܐ ܚܲܕ ܘܲܥܕܵܐ ܝܲܢ ܠܡܲܪܝܘܼܙܹܐ ܚܲܕ ܘܲܥܕܵܐ ܚܲܕܬܵܐ ܒܚܕܵܐ ܥܸܕܵܢܵܐ ܐ݇ܚܹܪ݇ܬܵܐ. ܐܲܚܢܲܢ ܡܵܨܲܚ ܕܝܵܗܒܲܚܠܹܗ ܘܲܥܕܵܘܟ݂ܘܿܢ ܩܵܐ ܚܲܕ ܦܲܪܨܘܿܦܵܐ ܐ݇ܚܹܪ݇ܢܵܐ ܕܡܵܨܹܐ ܕܐܵܬܹܐ. ܐܲܝܵܐ ܟܹܐ ܗܲܝܸܪܵܐ ܠܲܢ ܠܡܲܒܨܘܼܪܘܿܗ̇ ܥܸܕܵܢܵܐ ܕܣܒܵܪܬܵܐ ܩܵܐ ܟܠܚܲܕ. ܐܸܢ ܠܵܐ ܐ݇ܬܹܐ ܠܵܘܟ݂ܘܿܢ **ܠܬܪܹܝܢ ܘܲܥܕܹ̈ܐ** ܘܠܵܐ ܡܘܼܕܹܥܠܵܘܟ݂ܘܿܢ ܩܵܐܠܲܢ ܡ̣ܢ ܩܵܕ݇ܡ ܥܸܕܵܢܵܐ، ܒܗ̇ܝܓܵܗܵܐ ܠܹܐ ܒܸܕ **ܦܵܝܫܝܼܬܘܿܢ ܝܗܝܼܒܹܐ ܚܲܕ ܘܲܥܕܵܐ ܐ݇ܚܹܪ݇ܢܵܐ**. ܒܸܕ ܣܵܢܩܝܼܬܘܿܢ ܕܡܲܝܬ݇ܝܼܬܘܿܢ ܚܕܵܐ ܐܸܓܲܪܬܵܐ ܕܡܲܦܫܲܛܬܵܐ ܚܲܕܬܬܵܐ.

ܕܵܐܟ݂ܝܼ ܗܲܕܪܸܢ ܠܵܗ̇ ܓܵܢܝܼ ܩܵܐ ܘܲܥܕܝܼ؟

ܡܵܨܝܼܬܘܿܢ ܕܟܵܬܒ݂ܝܼܬܘܿܢ ܠܗܘܿܢ ܟܠ ܒܘܼܩܵܪܹ̈ܐ ܕܐܝܼܬܠܵܘܟ݂ܘܿܢ ܕܒܵܥܝܼܬܘܿܢ ܕܒܲܩܪܝܼܬܘܿܢ ܠܗܘܿܢ ܡ̣ܢ ܐܵܣܝܵܘܟ݂ܘܿܢ ܕܝܼܠܵܢܵܝܵܐ. ܐܵܦ ܡܵܨܝܼܬܘܿܢ ܕܡܲܝܬ݇ܝܼܬܘܿܢ ܥܲܡܵܘܟ݂ܘܿܢ ܚܲܕ ܗܲܕܵܡܵܐ ܕܒܲܝܬܘܼܬܵܐ ܝܲܢ ܚܲܕ ܚܲܒ݂ܪܵܐ ܒܥܸܕܵܢܵܐ ܕܘܲܥܕܵܘܟ݂ܘܿܢ. ܐܸܢ ܒܲܣܡܵܐ ܠܵܘܟ݂ܘܿܢ ܐܵܬܝܼܬܘܿܢ ܟܲܕ ܗܘܼܕܪܘܿܗ̇ ܓܵܢܵܘܟ݂ܘܿܢ ܒܝܵܘܡܵܐ ܕܘܲܥܕܵܘܟ݂ܘܿܢ. ܡܲܝܬ݇ܝܼܬܘܿܢ ܚܲܕ ܣܸܕܪܵܐ ܕܕܲܪ̈ܡܵܢܹܐ ܕܟܹܐ ܫܵܩܠܝܼܬܘܿܢ ܠܗܘܿܢ، ܘܦܠܵܛܹ̈ܐ ܕܨܲܚܨܵܝܵܬܹ̈ܐ ܘܨܘܼܪ̈ܝܵܬܹܐ ܕܦܲܓ݂ܪܵܐ ܒܡܡܲܫܚܵܢܹ̈ܐ ܨܸܡܚܵܝܹ̈ܐ (scans) ܐܵܢܲܢܩܵܝܹ̈ܐ ܘܫܸܡܵܐ ܘܡܚܲܘܝܵܢܘܼܬܵܐ (ܐܲܕܪܹܝܣ) ܕܐܵܣܝܵܘܟ݂ܘܿܢ ܓܵܘܵܢܵܝܵܐ.

**ܡܘܿܕܝܼ ܐܸܢ ܣܢܝܼܩܵܐ ܝܘܸܢ ܠܣܢܵܕܬܵܐ ܙܵܘܕܵܢܬܵܐ؟**

ܐܸܢ ܒܲܣܡܵܐܠܵܘܟ݂ܘܿܢ ܡܲܕܥܝܼܬܘܿܢ ܠܲܢ ܐܸܢ:

* ܐܝܼܬܠܵܘܟ݂ܘܿܢ ܚܕܵܐ ܫܲܦܠܘܼܬܵܐ
* ܣܢܝܼܩܹܐ ܝܬܘܿܢ ܠܚܲܕ ܡܬܲܪܓܡܵܢܵܐ ܝܲܢ ܠܣܢܵܕܬܵܐ ܡܲܪܕܘܼܬܵܢܵܝܬܵܐ ܐ݇ܚܹܪ݇ܬܵܐ
* ܣܢܝܼܩܹܐ ܝܬܘܿܢ ܠܗܲܝܲܪܬܵܐ ܒܢܘܼܩܵܠܵܐ

ܡܘܿܕܝܼ ܐܸܢ ܣܢܝܼܩܵܐ ܝܘܸܢ ܠܚܲܕ ܡܬܲܪܓܡܵܢܵܐ؟

ܐܸܢ ܒܲܣܡܵܐ ܠܵܘܟ݂ܘܿܢ ܡܲܕܥܝܼܬܘܿܢ ܠܲܢ ܐܸܢ ܣܢܝܼܩܹܐ ܝܬܘܿܢ ܠܚܲܕ ܡܬܲܪܓܡܵܢܵܐ ܘܐܲܚܢܲܢ ܡܵܨܲܚ ܕܡܲܪܝܸܙܲܚ ܕܚܲܕ ܡܬܲܪܓܡܵܢܵܐ ܗܵܘܹܐ ܗܕܝܼܪܵܐ ܒܥܸܕܵܢܵܐ ܕܘܲܥܕܵܘܟ݂ܘܿܢ. ܚܲܕܟܡܵܐ ܓܵܗܹ̈ܐ ܒܲܠܟܵܐ ܕܣܵܢܩܝܼܬܘܿܢ ܠܡܲܦܠܘܼܚܹܐ ܚܲܕ ܡܬܲܪܓܡܵܢܵܐ ܒܐܘܼܪܚܵܐ ܕܬܹܠܝܼܦ̮ܘܿܢ. ܚܸܠܡܲܬ ܕܬܲܪܓܲܡܬܵܐ ܡܲܓܵܢܵܝܬܵܐ ܝܠܵܗ̇ ܐܸܢ ܐܲܚܬܘܿܢ ܐܝܼܬܠܵܘܟ݂ܘܿܢ ܚܕܵܐ ܦܸܬܩܵܐ ܕܡܹܕܝܼܟܵܝܪ ܚܲܕܬܬܵܐ.

ܣܢܝܼܩܵܐ ܝܘܸܢ ܕܦܵܪܥܸܢ ܩܵܐ ܘܲܥܕܝܼ؟

ܐܵܢܝܼ ܡܲܪ̈ܥܵܢܹܐ ܕܐܝܼܬܠܗܘܿܢ ܚܕܵܐ ܦܸܬܩܵܐ ܕܡܹܕܝܼܟܵܝܪ ܚܲܕܬܬܵܐ ܠܵܐ ܝܢܵܐ ܣܢܝܼܩܹܐ ܕܦܵܪܥܝܼ. ܐܸܢ ܠܲܝܬ ܠܵܘܟ݂ܘܿܢ ܚܕܵܐ ܦܸܬܩܵܐ ܕܡܹܕܝܼܟܵܝܪ ܚܲܕܬܬܵܐ ܝܲܢ ܐܸܢ ܣܲܚܒܘܼܪܹܐ ܝܬܘܿܢ ܠܐܘܿܣܬܪܵܠܝܼܵܐ ܡ̣ܢ ܚܲܕ ܐܲܬܪܵܐ ܐ݇ܚܹܪ݇ܢܵܐ، ܐܸܢ ܒܲܣܡܵܐ ܠܵܘܟ݂ܘܿܢ ܡܲܕܥܝܼܬܘܿܢ ܠܲܢ ܣܵܒܵܒ ܣܢܝܼܩܹܐ ܝܬܘܿܢ ܕܦܵܪܥܝܼܬܘܿܢ ܩܵܐ ܘܲܥܕܵܘܟ݂ܘܿܢ.

ܡܘܿܕܝ ܒܸܕ ܗܵܘܹܐ ܡ̣ܢ ܒܵܬ݇ܪ ܚܘܼܬܵܡܵܐ ܕܘܲܥܕܝܼ؟

ܐܵܣܝܵܘܟ݂ܘܿܢ ܕܝܼܠܵܢܵܝܵܐ ܒܸܕ ܐܵܡܸܪܵܘܟ݂ܘܿܢ ܐܸܢ ܣܢܝܼܩܵܐ ܝܢܵܐ ܕܚܵܙܝܼܠܵܘܟ݂ܘܿܢ ܚܕܵܐ ܓܵܗܵܐ ܐ݇ܚܹܪ݇ܬܵܐ. ܐܵܢܝܼ ܒܸܕ ܗܲܡܙܸܡܝܼ ܥܲܡܵܘܟ݂ܘܿܢ ܒܘܼܬ ܡܘܿܕܝܼ ܒܸܕ ܗܵܘܹܐ ܒܵܬ݇ܪ ܗܵܕܵܐ ܘܐܲܚܬܘܿܢ ܡܘܿܕܝܼ ܓܵܪܲܓ ܕܥܵܒ݂ܕܝܼܬܘܿܢ.

ܐܲܚܢܲܢ ܒܸܕ ܡܫܲܪܸܟܲܚܠܵܗ̇ ܡܲܘܕܥܵܢܘܼܬܵܐ ܒܘܼܬ ܡܲܣܲܡܬܵܐ ܕܒܵܠܵܐ ܐܸܠܵܘܟ݂ܘܿܢ ܥܲܡ ܐܵܣܝܵܘܟ݂ܘܿܢ ܓܵܘܵܢܵܝܵܐ ܘܥܲܡ ܚܲܒܝܼܪܹ̈ܐ ܐ݇ܚܹܪ݇ܢܹ̈ܐ ܕܚܘܼܠܡܵܢܵܐ ܕܐܝܼܬܠܗܘܿܢ ܐܝܼܕܵܐ ܓܵܘ ܡܲܣܲܡܬܵܐ ܕܒܵܠܵܐ ܐܸܠܵܘܟ݂ܘܿܢ.